**Изборном већу**

**Филозофског факултета**

**Универзитета у Београду**

РЕФЕРАТ О КАНДИДАТИМА ЗА ИЗБОР У ЗВАЊЕ РЕДОВНОГ ПРОФЕСОРА

ЗА УЖУ НАУЧНУ ОБЛАСТ ОПШТА ПСИХОЛОГИЈА

– ТЕЖИШТЕ ИСТРАЖИВАЊА СОЦИЈАЛНА ПСИХОЛОГИЈА

Одлуком Изборног већа Филозофског факултета од  22.12.2022. године изабрани смо у комисију за припрему реферата о кандидатима за избор у звање РЕДОВНИ ПРОФЕСОР за ужу научну област ОПШТА ПСИХОЛОГИЈА, са пуним радним временом, на неодређено време.

На конкурс објављен у Огласним новинама националне службе за запошљавање „Послови“ од 04. 01. 2023. године пријавио се један кандидат, проф. др Ирис Жежељ, досадашња ванредна професорка у овој области, запослена на Одељењу за психологију Филозофског факултета у Београду.

Професорка Ирис Жежељ је, уз пријаву на конкурс, поднела биографију, библиографију, релевантне новије радове и документацију о студентској евалуацији њеног педагошког рада у претходном периоду. Пошто смо прегледали приспелу документацију и анализирали научни и наставни рад кандидата, подносимо Изборном већу Факултета следећи

**ИЗВЕШТАЈ**

**1. Биографски подаци**

Ирис Жежељ рођена је 18.10.1975. у Београду. Дипломирала је на Филозофском факултету у Београду 2000. године, са просечном оценом 9.71, дипломским радом на тему ”Утицај медијске презентације на процес атрибуције одговорности“;. Од стране Филозофског факултета 2000. године проглашена је за најбољег студента на својој студијској групи. Магистрирала је 2006. године са радом на тему „Утицај квалитета аргумената, значаја теме и укључености примаоца на промену става“ под менторством професора Драгана Попадића (просечна оцена на постдипломским студијама била је 10). Докторирала је 2012. године са радом на тему ”Еготизам памћења”, поново под менторством професора Драгана Попадића.

Ангажована је у извођењу наставе на основним и мастер студијама на курсевима Социјална психологија, Основи социјалне психологије, Социјална перцепција и интеракција, Социјализација, Примењена социјална психологија, Методе и технике

социјалнопсихолошких истраживања и Истраживања у социјалној психологији.

**2. Избори у наставно-научна звања**

Ирис Жежељ је од 2003. године запослена на Филозофском факултету у Београду, на катедри за Социјалну психологију. Почиње као асистент-приправник 2003. године. У звање асистента изабрана је 2007. године, а доцента 2012. године. Реизабрана је 2017. године, да би у звање ванредног професора била унапређена 2019. године.

**3. Научно-истраживачка делатност**

Уз пријаву на конкурс Ирис Жежељ је приложила библиографију радова насталих после избора у звање ванредног професора, која садржи самосталну монографију, чак четрдесет један рад у часописима међународног значаја (у категоријама М21-М23), од чега седам у часописима категорије М21а, а још девет у часописима категорије М21, што је сврстава у најпродуктивније ауторе из друштвено-хуманистичких наука на Универзитету у Београду. Од укупног броја радова у четири је прва ауторка, а у још седам одговорна (кореспондирајућа). Уз то, написала је једно коауторско поглавље објављено у енциклопедији коју је издао *Routledge*. Четири коауторска саопштења на међународним и националним скуповима објавила је у целини, а двадесет пет у изводу.

**4. Анализа научне продукције**

Као што је већ поменуто, већ из списка радова Ирис Жежељ пада у очи не само њихов број, који вишеструко превазилази потребан број радова за унапређење, него још више квалитет часописа у којима су објављени. Не можемо избећи да поновимо да се ради о неколико десетина радова у најбољим светским часописима у само пар година. Њен научни опус обухвата и теоријске радове, али пре свега емпиријска истраживања у којима је користила различите истраживачке методе, најчешће експерименталне које се и највише вреднују у савременој психологији. Неки од радова Ирис Жежељ биће посебно анализирани.

Највећи део њених радова из последњих година, односно од последњег избора у звање могли бисмо сврстати у подручје социјалне когниције, а уже пре свега у област пристрасности у когнитивним процесима попут мишљења и памћења, али и друге области, интергрупно понашање у политичком контексту, као и здравствене склоности и понашања појединаца и група у време пандемије. Многи радови имају и врлину да користе научне налазе у сврху препорука за осмишљавање друштвених акција за решавање релевантних друштвених питања која се тичу ових феномена. Но ово не исцрпљује све теме у објављеним радовима, ту су још и социо-психолошки доприноси политикама памћења и културе сећања и радови о дискриминацији. У мањем проценту од ових тема (али и даље довољно да самостално буду довољни за критеријуме за унапређење) јављају се и друге теме којима се др Жежељ више бавила у претходном периоду као што су сложеност социјалног идентитета и питање репликабилности резултата у психологији као науци.

Посебно ћемо приказати неке од кандидаткињиних радова објављених након њеног претходног избора у звање, а који илуструју њене изузетне научне и истраживачке квалитете, са задршком, да је ово само мањи део од заиста несвакидашње великог броја објављених квалитетних радова.

Започећемо од најновије, тек објављене монографије:

**Жежељ, И. (2022). *Прошлост које није било. Како улепшавамо лична и колективна сећања*. Београд: Институт за психологију**.

Монографија задовољава све формалне критеријуме: има 366 812 карактера с проредом, рецензирана је од стране три рецензента и има 15 аутоцитата (од чега 3 аутоцитата из категорије М11 и 8 aутоцитата из категорија М20).

Књига има пет поглавља од којих свако даје посебан значај целини. На почетку, ауторка уводи низ основних појмова и дефинише их, разликујући, пре свега, памћење као процес и сећања, као садржај, као и дистинкцију индивидуалног и колективног плана, то јест, аутобиографског и социјалног сећања. Потом се дискутују питања тачности и грешака у сећањима. Сећање, показало се од почетка изучавања у оквиру психологије као науке пре скоро пуног века код Бартлета, свакако није непромењена слика прошлости, већ њена реконструкција. Ауторка дискутује различите потенцијалне и примењиване стандарде тачности сећања и њихове недостатности. Затим објашњава реконструктивни карактер индивидуалног и колективног сећања и психолошке мотиве који стоје у основи ове реконструкције. Из супротне перспективе, ауторка објашњава зашто је способност заборављања од великог значаја за психолошку равнотежу и добробит. У следећој целини, ауторка се фокусира на функционалност, то јест на психолошке функције аутобиографског и колективног сећања: они нам помажу да се оријентишемо у стварности и разумемо садашњост, да одржимо осећај идентитета и континуитета, али и да одржавамо и унапредимо социјалне односе, делећи заједничка и лична сећања са другима. Затим, ауторка образлаже и функције грешака у памћењу, првенствено кључну улогу сећања у формирању и одржавању позитивне слике о себи (тј. самооснаживању). Детаљно се приказују различите врсте искривљавања сећања, почев од селективности и измена у лоцирању догађаја као временски блиских или удаљенијих, све до активног мењања садржаја, на пример, израженог у феномену прецењивања властитих постигнућа или оних своје групе. У последњем сегменту, ауторка разматра интересантни феномен носталгије, тј. чежње за аспектима личне прошлости или прошлости група којима припадамо. На основу резултата савремених истраживања, нуде се не-патолошка објашњења овог феномена, дискутује о његовој психолошкој функционалности, али и ризицима и могућностима злоупотребе чежње за ”славном прошлошћу” група. У последњем поглављу, ауторка дискутује могућности примене као и злоупотребе налаза о законитостима процеса памћења у разноврсним областима, од питања придржавања препоручених медицинских третмана, преко поузданости сведочења на судовима и у медијима, све до тога како оне могу да утичу на закључке психолошких истраживања.

Посебан квалитет књиге су бројни примери и илустрације феномена везаних за индивидуална и колективна сећања, како из спроведених истраживања, тако и из филозофских и уметничких прорада ових питања. Такође, ауторка кроз текст евалуира различите интерпретације феномена везаних за памћење из популарне културе, али даје и препоруке за књижевна и филмска дела која илуструју важне научне принципе и дилеме.

**Petrović, M., & Žeželj, I.  (2022). Both a bioweapon and a hoax: the curious case of contradictory conspiracy theories about COVID-19. *Thinking & Reasoning*, 1-32.**

<https://doi.org/10.1080/13546783.2022.2088618>

Један од чланака објављених у 2022. години, у часопису који спада у категорију М21, јесте оригинално истраживање, коауторски са колегиницом М. Петровић. Овај рад би могао да представља репрезент истраживања која су у уводу овог дела поменута као најчешћа: из социјалне когниције, а у вези са ирационалношћу тачније усвајању међусобно противречних уверења, на примеру последњих година једној од најважнијих друштвених тема везаних за светску здравствену пандемију. И метод је репрезентативан за радове др Жежељ, а то је емпиријско истраживање. Но оно није, како најчешће бива, плод једне студије, него је реч о три међусобно повезане и компатибилне студије, са 290, 281 и 170 испитаника, респективно, које пре свега тестирају да ли и у ком проценту људи верују у противречне теорије завере о вирусу ковид-19. Но то је тек почетак сложене замисли кроз коју се испитује какав је психолошки профил оних који верују - колико су склони општем завереничком погледу на свет, а колико имају специфичан когнитивни стил који толерише контрадикције (такозвано “дупло мишљење”). Истраживање даље открива везу контрадикторних уверења и рационалног односно интуитивног стила мишљења, дигиталне писмености и склоности ка усвајању наводно дубокоумних вербализама. Иако рад има комплексну структуру и поставља више значајних циљева, он је и даље кохерентна целина а налази су комплементарни, што оправдава публиковање у једном од најбољих часописа у области. Ауторке у раду не само да уводе нови теоријски конструкт, већ пажљиво конструишу и валидирају инструмент за његово мерење. Коначно, али не и најмање важно, одмерено дискутују и могућности примене налаза, чиме рад добија на квалитету.

**Žeželj, I., Petrović, M., Ivanović, A., & Kurčubić, P. (in press). I trust my immunity more than your vaccines: “Appeal to nature” bias strongly predicts questionable health behaviors in the pandemic. PloS ONE**

Следећи рад, донекле је по теми сличан претходном, мада јасно има независан научни значај. Полази од честе дилеме која се јављала међу људима у време пандемије и имала битне последице за ефикасност политике здравствене заштите, која се, посебно током здравствених криза и ванредних ситуација мора ослонити и на јавну сарадњу. Међутим, сви смо сведоци, криза је такође период неизвесности и пролиферације здравствених савета: док се неки људи придржавају званичних препорука, други их услед страха и изостанка потпуне извесности избегавају и прибегавају псеудонаучним праксама које нису засноване на доказима. Људи склони овом последњем често су они који усвајају скуп епистемички сумњивих веровања (барем са становишта оних првих), при чему су два посебно релевантна: конспиративно веровања у вези са пандемијом и позивање на ”мудрост” или такозвана ”пристрасност природе” (naturaleness bias/appeal to nature, тј. веровање да је све што је природно истовремено и добро, у овом примеру поверење у самодовољност природног имунитета у борби против пандемија). Испитује се даље укорењеност ових уверења у поверењу у различите епистемичке ауторитете, које се у англосаксонској литератури посматрају међусобно искључиво: поверење у науку и поверење у „мудрост обичног човека”.

Аутори на два репрезентативна узорка (оба нешто изнад 1000 испитаника) тестирају очекиване моделе односа, пошавши од питања како се поверење у науку и у мудрост обичног човека, и две врсте епистемички сумњивих веровања – конспиративна веровања о вирусу и прихватљивост ”пристрасности” природе – односе једни према другима и како су повезани са тадашњим вакциналним статусом (бројем примљених вакцина против ковида-19).

Резултати су делимично потврдили хипотезе, што је дало простора ауторима да засновано на подацима коригују досадашње препоруке за комуникацију са јавношћу у ситуацијама здравствених криза. Наиме, иако је очекивано потврђено да нпр. постоји предиктивност веровања у теорије завере и пристрасности ка природном, изостала је негативна повезаност између два типа епистемичких ауторитета. Прецизније, незанемарљив број људи из узорка, имао је истовремено поверење и у науку и у мудрост обичног човека, те аутори сматрају да у анализу треба укључити и културолошке специфичности средине, а посебно да то треба имати у обзир при инсистирању на прихватању стручних гледишта.

**Žeželj, I., Milošević-Đorđević, J., Van Niekerk, J., & Pavlović, Z. (2020). How to address the caveat of avoiding direct contact: Reducing prejudice towards gay and lesbian people in five Balkan countries. *The Journal of Social Psychology,* *160*(2), 190-203.**

Кандидаткиња се бави и темама везаним за предрасуде према одређеним друштвеним групама и њихову дискриминацију, па ћемо као пример те линије истраживања укратко приказати овај рад. У раду аутори постављају низ међусобно повезаних питања: проблем превазилажења избегавања контакта (како променити ставове према групама са којима се доследно избегава контакт те нема прилике да се они ревидирају), веза између предрасуда према различитим маргинализованим групама (групама стигматизованим по различитим основама), те, коначно, такозвани ефекат *секундарног трансфера* у редукцији међугрупних предрасуда, тј. да ли контакт са другим маргинализованим групама (у овом истраживању: Ромима, изразито сиромашним, особама са физичким инвалидитетом) има ефекта на предрасуде према сексуалним мањинама. Као и у претходним радовима, истраживање је амбициозно осмишљено – овде спроводи у чак пет земаља/територија региона, са репрезентативним узорцима у свих пет средина који опет прелазе 1000 испитаника. Све је то основа за основану генерализацију резултата, па поред веза између варијабли, резултати представљају и вредан извор информација о предрасудама младих у региону. Њихово теоријско полазиште је још од Олпорта (1954) позната хипотеза контакта, у којој се истиче да се негативне предрасуде могу редуковати контактом са члановима група према којима имамо предрасуде (додуше, под одређеним условима), а додатна теоријска разрада јесте у томе да поред примарне групе са којом имамо контакт, смањење предрасуда се може остварити и секундарним трансфером, дакле према групама са којима уопште нисмо били у контакту. Генерализибилност предрасуда, операционализована преко социјалне дистанце иначе је јасно потврђена у нашем региону у истраживањима међунационалних односа (Шибер, Кузмановић и други) где је почетком рата и растом предрасуда према народу са којим смо у рату, расла и дистанца према неутралним народима, а такође и опадала по окончању рата. Након сложених статистичких анализа потврђени су ефекти секундарног трансфера у свих пет подузорака. Аутори закључују да њихова студија пружа доказе да ће предрасуде према хомосексуалцима вероватно бити умањене у атмосфери која подстиче општу толеранцију и контакт са другим маргиналним групама. Такође указују да институционална политика која охрабрује интеракцију са неким групама (нпр кроз инклузивно образовање) може да поспеши секундарни ефекат – позитивнији (или мање негативан) однос према другима. Но, попут Олпорта пре 70 година, аутори упозоравају да постоје и неке ограничавајуће околности, нпр. перципирани статус група. Ово је још једна студија која је уз методолошку ригорозност, поред непосредних поузданих података, омогућила и дискусију о примени резултата на поспешивање решавања реалних друштвених проблема.

**Skočajić, M. M., Radosavljević, J. G., Okičić, M. G., Janković, I. O., & Žeželj, I. L. (2020). Boys just don’t! Gender stereotyping and sanctioning of counter-stereotypical behavior in preschoolers. *Sex Roles: A Journal of Research, 82*(3-4), 163–172**.

Следећи рад је узет као пример позитивног повезивања педагошке и истраживачке улоге наставника, јер је највећи број аутора коаутора био у својству студента при писању рада, који је ипак објављен у значајном часопису. Тако да је и објављивање само по себи значајан подвиг. Но рад је свакако објављен јер има значајне квалитете.

Иако деца почињу да усвајају родне стереотипе до треће године, мање је доказа о томе колико рано почињу да санкционишу понашања друге деце која нису у складу са стереотипима. Ова студија је истраживала два процеса у једном нацрту, упоређујући млађе и старије предшколске дечаке и девојчице и користећи процедуру од два задатка која укључује (а) категоризацију слика такозваних (стереотипних) мушких и женских боја, играчака и предмета као прикладнијих за дечаке или девојчице или обоје и (б) описе и процене дечака и девојчица који се играју играчкама којима, по стереотипима, треба да се играју деца супротног пола. Индивидуално је интервјуисано стотину деце оба пола, узраста 3-4 или 6-7 година, српске националности. Иако су се на сва три скупа стимулуса показали стереотипи, играчке су чешће стереотипно категорисане од боја и предмета. Збирни стереотипи, као и стереотипи о бојама и играчкама, били су чешћи у старијој групи. Родне разлике су биле сложеније, показујући неке интеракције између рода и старости у којима су дечаци чешће стереотипно видели маскулине стимулусе него што си их виделе девојчице; старији дечаци, али не и друге групе, чешће су санкционисали понашање супротно стереотипима него што су га прихватали; а понашања дечака су санкционисана чешће него девојчица. Коначно, стереотипизирање и санкционисање су били јако позитивно повезани.

Ово истраживање показује да деца у раном предшколском узрасту нису само свесна родних норми, већ су и спремна да санкционишу вршњаке који их крше. Чини се да су дечаци склонији стереотипизирању, посебно маскулиних стимулуса, и да су били више санкционисани због неусаглашености са стереотипима. Налази, као и у другим приказаним радовима, могу помоћи едукаторима и медијима да идентификују групе које треба оснажити да истражују понашања изван родно прописаних улога.

Коначно кратко ћемо поменути да је Др Жежељ бар у два маха била уредница специјалног броја (оба пута са др Љ.Лазаревић) два угледна часописа, где су написале и уводне радове (тзв едиторијале):

**Žeželj, I., & Lazarević., Lj. (2022). Psychological Roots of Questionable Health Practices. *Studia Psychologica*, *64*(1), 3-7**.

**Žeželj, I., & Lazarević, LJ. (2019). Irrational beliefs. *Europe’s Journal of Psychology, 15,* 1-7.** [**https://doi.org/10.5964/ejop.v15i1.1690**](https://doi.org/10.5964/ejop.v15i1.1690)

У едиторијалу писаном за специјални број часописа Studia Psychologica који издаје Словачка академија наука, ауторке се баве психолошким основама различитих облика здравствених понашања, од непридржавања званичних препорука до коришћења псеудонаучних пракси традиционалне, комплементарне и алтернативне медицине. Систематизују радове пристигле за број који су уредиле и указују на могућ допринос психологије јавном здрављу, али и ограничења овог доприноса. Пројекат подржан од стране Фонда за науку у оквиру програма ИДЕЈЕ чија је руководитељка Ирис Жежељ бави се управо овом тематиком.

У другом показују да се ирационална веровања често користе као кровни термин који обухвата различите психолошке конструкције: од специфичних когнитивних предрасуда до шире класе епистемолошки сумњивих веровања (сујеверја, паранормалних и псеудонаучних веровања, теорија завере итд.) или општијих когнитивних стилова (аналитичко размишљање насупрот аналитичком мишљењу), али и непоткрепљена (апсолутистичка) уверења о себи. Ова колекција радова, како уреднице истичу, добро илуструје ову разноликост. Осим дескриптивног дела података, који је сам по себи вредан, аутори радова у специјалном броју дају значајне методолошке иновације у начину мерења ових уверења, али и дубље сагледавају њихову функционалност и последице.

**5. Стручно-професионални допринос**

Ирис Жежељ руководи или је руководила неколико амбициозних научних пројеката и као истраживач сарађује са бројним колегама са многих престижних светских универзитета. Поред тога, ангажована је у међународној научној заједници на разне начине: чланица је уредништва више часописа, управних и програмских одбора професионалних удружења и конференција, као и комисија на Филозофском факултету.

Од тренутка избора у звање ванредног професора, пројекат под називом Reason4Health, којим руководи, добија трогодишње финансирање од стране Фонда за науку РС у оквиру програма ИДЕЈЕ. Од 2019. године (а и пре тога од 2003.године) сарађује на пројектима Института за психологију, финансираним од стране Министарства просвете и науке. Као локални партнер учествује у Еразмус+ пројекту DigiFolk којим руководи Универзитет у Гронингену, као и у ЕРЦ пројекту OWNERS којим руководи Универзитет у Утрехту. Као један од два носиоца сарадње покренула је Ерасмус размену са Универзитетом у Никозији, на Кипру (KA107).

Што се тиче уредничког рада, Ирис Жежељ је од тренутка избора у звање професора изабрана у уредништво најбољег европског часописа за социјалну психологију (European Journal of Social Psychology), од 2018. године уредница је и часописа European Journal of Psychоlogy, као и специјалног броја часописа Studia Psychologica 2021. године, у чијем је уредништву од 2022. године. Такође је активна рецензенткиња у великом броју међународних часописа, од којих су неки категорије М21, као и рецензенткиња пројеката COST мреже.

Од 2013. чланица програмског одбора скупа Емпиријска истраживања у психологији; од 2018. године чланица је програмског одбора скупа Applicaton of Free Software and Open Hardware (PSSOH) , организованог на Електротехничком факултету у Београду. Била је позвана предавачица на летњој академији Међународног удружења политичких психолога која се одржала у Атини, Грчка као и на Универзитету у Марбургу, Немачка, 2022. године,. Позвана је чланица комисије за одбрану докторске дисертације при Универзитету у Билбау, Шпанија.

Ирис Жежељ је изабрана у управни одбор Међународног удружења политичких психолога (International Society for Political Psychology) 2021. године. Поред тога, пуноправна је чланица још неких значајних професоналних удружења психолога попут European Association of Social Psychology, Society for Studying Social Issues, и Society for Improvement of Psychological Science. Један је од оснивача истражвачке секције при Друштву психолога Србије.

**6. Настава и оцена педагошког рада**

Педагошки рад Ирис Жежељ обухвата извођење наставе на пет курсева на основним студијама – *Социјална перцепција и интеракција*, *Социјализација*, *Методе и технике социјалнопсихолошких истраживања*, *Примењена социјална психологија*, *Социјална психологија* / *Основи социјалне психологије* (на студијским групама за социологију, односно, андрагогију) – и на курсу *Истраживања у социјалној психологији*, на основним студијама и мастер нивоу.

У свом наставном раду Ирис Жежељ је до сада показала висок степен одговорности, залагања и организованости. У настави користи савремена средства и методе рада, обогаћујући наставне садржаје актуелним сазнањима и подстичући самосталан рад студената и критички приступ анализираним проблемима; користи како вербалне и демонстрационе методе, тако и дебату и дискусију, као и сазнавање кроз праксу, учешћем у стварним огледима и истраживањима, али и истраживачки метод путем којег се студенти и студенткиње самостално баве анализом битних социопсихолошких феномена и концепата. Студенте упућује у релевантну савремену литературу, организује њихов рад у малим групама, а консултативним и саветодавним радом подстиче додатна и ваннаставна научно-истраживачка интересовања заинтересованих студената и студенткиња основних и мастер студија охрабрујући и помажући њихово учешће на научним конференцијама у земљи и иностранству, њиховим укључивањем у сопствена истраживања,.

О квалитету њеног рада сведоче и високе оцене добијене у студентским евалуацијама (просек у претходном периоду 4,93).

Редовно учествује у комисијама за одбрану нацрта мастер и докторских истраживања студената, тиме индиректно помажући конципирање и реализацију истраживања која су основ каснијих мастер радова и докторских теза. У периоду од прошлог избора била је менторка две завршене докторске дисертације, пет докторских дисертација чија израда је у току, и чланица комисије две одбрањене докторске дисертације. У истом периоду била је менторка пет мастер радова и чланица тринаест комисија за одбрану мастер рада. Радови њених мастер студената су десет година у ужем избору фондације Катарина Марић за најбољи мастер рад из области психологије у Србији, а три пута су освајали награду за најбољи рад.

Др Ирис Жежељ редовно учествује у раду седница одељења и већа факултета. Чланица је комисије за израду пријемних испита за мастер и докторске студије на одељењу за психологију, као и Комисије за оцену етичности истраживања при одељењу и Етичке комисије Друштва психолога Србије.

**7. Закључна оцена и мишљење**

На основу увида у личну и радну биографију кандидаткиње, као и на основу анализе обима и квалитета њених објављених радова, научне, наставне и педагошке активности, комисија је утврдила да је др Ирис Жежељ од избора у звање ванредног професора постигла значајне резултате који је недвосмислено квалификују за за избор у звање редовног професора. Стога, комисија предлаже Изборном Већу Филозофског Факултета у Београду да изабере др Ирис Жежељ у звање **редовног професора** за ужу научну област ОПШТА ПСИХОЛОГИЈА, тежиште истраживања СОЦИЈАЛНА ПСИХОЛОГИЈА, са пуним радним временом, на неодређено време.

У Београду, 06. 02. 2023. године

Комисија:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Небојша Петровић,

редовни професор Филозофског факултета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Драган Попадић,

редовни професор Филозофског факултета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Владимир Турјачанин,

редовни професор Филозофског факултета у Бањалуци